钦定古今图书集成/理学汇编/文学典/第259卷 > 《周礼》 > 《天官》
## 钦定古今图书集成/理学汇编/文学典/第259卷 > 《周礼》 > 《天官》

《小宰》之职，“以官府之八成经邦治。”

〈订义〉贾氏曰：“官府中有此八事，皆是旧法成事品式，依而行之，以经纪邦国之政治。”　刘氏曰：“八成者，民物簿书图籍之事，皆有定制而不可乱，所以养民之信。自古皆有死，民无信不立，礼乐刑政，待信而为本。民无信，虽有礼乐刑政，何所措哉？”　李景齐曰：“自伏羲造书契，以代结绳之政，而人之要约益严，诚信益薄，圣人岂”固欲如是纷纷世变之所趋，不得不然。周公为周，岂不能还斯民于淳朴之域？而《小宰》以八成经邦治，若所谓“比居简，稽版图，傅别礼，命书契，质剂要会”，无非切切于簿书，惟恐防奸之不密者，其待民不既薄矣乎？大抵周公制作，凡所为纎悉委曲者，不独为一时言，实为后世虑也。教化之孚者，诚不待要约之固。而后世诚信之已薄，则文籍之可稽，犹足以济治道之穷。故虽春秋诸侯，犹知恶其籍，则知简书之可畏，亦足以维持人心，周公可谓长虑。

一曰“听政”，“役以比居。”

王昭禹曰：“上之所施谓之政，下之所从谓之役。《记》曰：‘五十不从力政’。则政者力政也。施政于上而兴力于下，故谓之政役　。” 郑司农曰：“比居谓伍籍也。”

王氏曰：“《听政役》者，欲知其可任与其施舍者故。”

以比居听之，比，谓国比，居谓民居。以国比正之而不服，则又以民居正之。以国比正之，若后世以五等簿差役也。以民居正之，若后世以簿差役不服，则检视屋产也　。《史氏》曰：“出则有比，入则有居，以此听政则力政公，以此听役则力役省，民之奸伪不行矣。”

二曰“听师田以简稽。”

王昭禹曰：“师所以用众，田所以简众　。” 郑司农曰：“简稽，士卒、兵器簿书　。” 王氏曰：“简谓阅而选之，稽谓考而计之，简稽皆有书焉。师田者欲知其车徒之所任，财器之所出，故以《简稽》听之。”

三曰“听闾里以版图。”

贾氏曰：在六乡，则二十五家为闾；在六遂，则二十五家为里。闾里之中有争讼，则以户籍之版、土地之图听决之　。王氏曰：“欲知人民所属，故以版听之；欲知地域所守，故以图听之　。” 易氏曰：“版谓夫家生齿之版，图谓土地风气之图，既有成法矣，欲校登其闾里人民之数，则以版图听之。”

四曰“听称责以傅别。”

王昭禹曰：“举物以就货为称，谓贫不足者也。责其所偿者，谓责，谓富有馀者也　。” 郑司农曰：“傅，傅著约束于文书。别别为两，两家各得一也　。” 贾氏曰：“谓于券背上大作一手书字，札字中央，破之为二段，以别之也。争此责者，则以傅别券书决之　。” 刘迎曰：“傅别乃地之券书，质剂乃市之平价。”

五曰“听禄位以礼命。”

王氏曰：“《礼》有数，命有等，禄位视此以制。”

六曰“听取予以书契

王氏《详说》曰：贷而生息，谓之称责；贷而不生息，谓之取予　。王昭禹曰：“民之通财，不能无取予。” 取予者，谓彼有所取而此有所予也。利之所在而争心存，则取予者不可无。书契载于简牍，谓之书；合而验之，谓之契　。王氏曰：“契谓人执其一，予者执左，取者执右，合而验之也。”

七曰“听卖买以质剂。”

王昭禹曰：“商贾之阜通货贿，则不能无卖买。先王以日中为市，致天下之民，聚天下之货，使之交易而退，各得其所，防其有争心焉。故大市所以致信也。质其事者，若今市契立见也。剂则为要书而已。正之以质，则其人足以验也；正之以剂，则其书足以验也　。” 贾氏曰：“案《质人》云：‘大市以质，小市以剂’。注云：‘大市，人民牛马之属，用长券；小市兵器珍异之物，用短券’。” 今郑注谓“两书一札，同而别之” 者，盖谓前后作二契于中央破之，两家各得其一，皆无手书字，故异于傅别也。有人争此市事者，则以质剂听之　，王氏《详说》曰：傅别背有手书，而质剂则无手书。郑氏之说，似出臆说，亦似近人情。夫结绳作而有书契，以书契为未足而有质剂，以质剂为未足而有傅别。取予轻于卖买，卖买轻于称责，此三者所用轻重也。

八曰“听出入以要会。”

郑司农曰：“要会谓计最之簿书。月计曰要，岁计曰会。故《宰夫职》曰：‘岁终则令群吏正岁会，月终则令正月要　’。” 王昭禹曰：“出谓给以用，入谓振以藏，于财之出入而有治焉。小则以月计正之，大则以岁会正之，如此则财之出入无不当者矣　。” 王氏《详说》曰：“要之八成，皆文书也。比居简，稽版图，礼命要会，文书之用于公者” 也；“傅别” 、“书契” 、“质剂、文书” 之用于民者也。